Toshkentda katta vayronagarchilikka sabab bo‘lgan 8 balli zilzila ro‘y berganiga 26 aprel kuni 54 yil to‘ldi. 1966 yilning 26 aprelida tong soat 05:23da yuz bergan qattiq yer silkinishlari poytaxtimizda o‘sha vaqtda yashayotgan 1,5 million aholining beshdan bir qismini — 300 mingdan ziyod insonni boshpanasiz qoldirdi. Shaharni tiklash ittifoqdosh respublikalar ko‘magi bilan bor-yo‘g‘i 3,5 yil vaqtni oldi. Bu fojiali voqeani xotirlash uchun «O‘zarxiv» agentligi O‘zbekiston milliy arxivida saqlanib kelayotgan hujjatni e’lon qildi. «Ushbu fojiali voqeani eslab, biz sizning e’tiboringizga tarixiy arxiv hujjatini — RSFSR Vazirlar Kengashining 1966 yil 23 maydagi Toshkentdagi zilziladan jabr ko‘rgan 1000 oilani joylashtirish va ish bilan ta’minlash to‘g‘risidagi 1284-sonli buyrug‘ini taqdim etmoqchimiz», deyiladi xabarda. Bundan tashqari, «O‘zarxiv» agentligi Toshkent zilzilasini yodga soluvchi videorolik ham e’lon qildi.